钦定古今图书集成/明伦汇编/闺媛典/第009卷 > 《长干行二首》前人
## 钦定古今图书集成/明伦汇编/闺媛典/第009卷 > 《长干行二首》前人

忆妾深闺里，烟尘不曾识。嫁与长干人，沙头候风色。
五月南风兴。思君下巴陵，八月西风起，想君发《扬子》。
去来悲如何，见少离别多。湘潭几日到，妾梦越风波。
昨夜狂风度，吹折江头树。渺渺暗无边，行人在何处？
好乘浮云骢，佳期兰渚东。鸳鸯绿蒲上，翡翠锦屏中。
自怜十五馀，颜色桃花红。那作商人妇，愁水复愁风。
〈此首山谷辨为李益作〉

“妾发初覆额，折花门前剧。郎骑竹马来，绕床弄青梅。
同居长干里，两小无嫌猜。十四为君妇，羞颜未尝开。
低头向暗壁，千唤不一回。”“十五始展眉，愿同尘与灰。
常存抱柱信，岂上望夫台。”“十六君《远行》，瞿塘滟滪堆。
五月不可触，猿声天上哀。门前迟行迹，一一生绿苔。
苔深不能扫，落叶秋风早。八月蝴蝶黄，双飞西园草。
感此伤妾心。坐愁红颜老，早晚发三巴，预将书报家。
相迎不道远，直至长风沙。”